
Latvijas Kartogrāfu un ģeodēzistu asociācija (turpmāk-LKĢA) un Latvijas Mērnieku biedrība (turpmāk-LMB) savas kompetences ietvaros ir izvērtējusi noteikumu projektu "Grozījumi Ministru kabineta 2012.gada 10.aprīļa noteikumos Nr.263 "Kadastra objekta reģistrācijas un kadastra datu aktualizācijas noteikumi"" (turpmāk MK noteikumi Nr.263) (VSS-1215) un kategoriski iebilst par 164.3 punkta papildināšanu, nosakot Dienestam tiesības sagatavot zemes robežu plānu, izmantojot Kadastra informācijas sistēmas datus un Dienesta arhīva dokumentus, ja Kadastra informācijas sistēmā ir ierakstīta atzīme un attēloti telpiskie dati par zemes vienību robežu neatbilstību.

LKĢA un LMB savu iebildumu pamato ar sekojošiem argumentiem:

Anotācijā teksts “...šajā gadījumā vēršanās pie mērnieka nesamērīgi sadārdzinātu pārbūves projekta izmaksas, jo būtu nepieciešams sagatavot aktuālus situācijas plānus un apgrūtinājumu plānus arī zemes vienībām, kuras neskar konkrētā autoceļa pārbūves projekts” ir vairāk nekā nekorekts, jo nav dots pamatojums un izvērtējums šādam argumentam. LKĢA un LMB uzskata, ka nesamērīgi dārgi ir VZD pakalpojumi, kas paaugstinās ar katriem VZD cenrāža grozījumiem. 
Izstrādājot MK noteikumus Nr.1019 “Zemes kadastrālā uzmērīšana” (turpmāk-MK noteikumi Nr.1019., lai novērstu kļūdainu datu (plānu pārzīmēšanu zemes vienībām, kurām konstatēta neatbilstība) tālāku izplatīšanu, noteikumos tika iestrādāta norma, ka “kamerālo pārzīmēšanu neveic, ja Kadastra informācijas sistēmā ierakstīta atzīme un attēloti telpiskie dati par zemes vienību robežu neatbilstību” (MK noteikumi Nr.1019, 254. punkts). 
Vienos noteikumos (MK noteikumi Nr.1019), kuri attiecas uz privāto sektoru, ir norādīts konkrēts ierobežojums (254.punkts), bet noteikumos (MK noteikumi Nr.263), kas reglamentē valsts iestādes darbu, šāds ierobežojums tiek noņemts 164.3 .
Laikā, kad publiskajā telpā izskan viedokļi par to, ka jāmazina administratīvais aparāts, ka jāatbalsta uzņēmējdarbība, VZD kā nozares politikas veidotājs ne tikai NERADA ērtu un kvalitatīvu vidi uzņēmējdarbībai, bet šo vidi rupjā veidā kropļo. Vienāda dokumenta sagatavošanai netiek radīti vienādi nosacījumi. Mērnieks nedrīkst plānu kamerāli pārzīmēt, ja konstatēta robežas neatbilstība, zemes lietošanas veidu un/vai apgrūtinājumu nesakritības ar kadastra informācijas sistēmu, bet valsts iestāde būtiski noslogo savu darbaspēka resursu, paredzot izpildīt darbus, ko varētu darīt privātais sektors, ja vien nozares politikas veidotāji grozītu MK noteikumu Nr.1019 254.punktu. 
Papildus augstāk minēto iemeslu dēļ, LKĢA un LMB prasa dzēst MK noteikumos Nr.263 punktus, kas saistīti ar dokumentu izgatavošanu, izmantojot Kadastra informācijas sistēmas datus un Valsts zemes dienesta arhīva dokumentus.

LKĢA un LMB uzskata:
1) Lai mazinātu budžeta finansētu darbaspēka resursu patēriņu, valsts iestādei būtu jāatsakās no darbiem, ko var veikt privātais sektors (kamerālā pārzīmēšana, jeb dokumentu sagatavošana, izmantojot Kadastra informācijas sistēmas datus un Valsts zemes dienesta arhīva dokumentus). 
2) VZD, kā nozares politikas veidotājam, vairāk būtu jādomā, kā radīt ērtu un produktīvu uzņēmējdarbības vidi, tādā veidā veicinot pasūtījumu ātrāku un veiksmīgāku izpildi, tā ceļot apgrozību arī valsts iestādē (grozot vai dzēšot MK noteikumu Nr.1019 254 punktu).
3)  nedrīkst salīdzināt izmaksas, ja valsts un privātajam sektoram, izgatavojot vienādu dokumentu, nav radīti vienādi nosacījumi. 
4)  viena neraksturīga anotācijā minētā gadījuma dēļ nav pieļaujams, ka ar normatīvā akta palīdzību tiek kropļota uzņēmējdarbības vide un normāla biznesa konkurence.
5) Papildinot 164.3 punktu ar normu, ka VZD ir tiesības sagatavot zemes robežu plānu, izmantojot Kadastra informācijas sistēmas datus un Dienesta arhīva dokumentus, ja Kadastra informācijas sistēmā ir ierakstīta atzīme un attēloti telpiskie dati par zemes vienību robežu neatbilstību, ir saskatāma dominējošā stāvokļa ļaunprātīga izmantošana konkurences izpratnē un ir novērojamas tendences dominējošā stāvokļa izmantošanā savu mērķu sasniegšanai (tiek papildināts iestādes budžets)




Latvijas Kartogrāfu un ģeodēzistu asociācijas valdes pr. Mārtiņš Rutkovskis
Latvijas Mērnieku biedrības valdes pr. Baiba Ziemele

